
Om forfatteren

Ingar Johnsrud (f. 1974) er journalist og forfatter. Han fikk strålende anmeldelser for sin debutbok Wienerbrorskapet i 2015, og samme gode mottakelse for de to andre bøkene i trilogien, Kalypso (2016) og Korset (2018). Trilogien om Fredrik Beier er blitt solgt til 20 land, deriblant Frankrike, Italia, Nederland og Tyskland. I 2023 kom krim- romanen Patrioter, første bind i serien om Jens Meidell. De svarte enkene er andre bok. Bøkene kan leses uavhengig av hverandre. Johnsrud mottok Sølvkniven og ble nominert til Rivertonprisen for Patrioter.

Om boken

Det er 17. mai, og politiet jakter en mann i folkehavet langs Karl Johan. Noen timer tidligere forsvant et norsk militærfly over Østersjøen.

Jens Meidell er alenefar og landets nye justisminister. På sin første dag får han vite at det foregår fredssamtaler mellom russere og ukrainere i Norge. Men samtalene er nær ved å  grunnstøte, og regjeringens ære står på spill. Kan prisen  for fred bli for høy? En maktkamp bryter ut, og Jens må manøvrere i et landskap av kjærlighet, kynisme og hat. I skyggene lurer enda mektigere og mer brutale krefter.

En datter vil bryte seg løs fra sin far. Et barn blir bortført fra sin mor. Jens Meidell må avgjøre hva han selv er villig til å ofre når veien til tronen med ett ligger åpen.

«Det finnes et russisk ordtak som går sånn:

Hvis ikke du klarer å lure en nordmann,

klarer du ikke å lure noen.»

Arne Christian Haugstøyl,

direktør i Nasjonal sikkerhetsmyndighet,

til Dagens Næringsliv 31. mai 2024


PROLOG


 

Mandag 17. mai. Gardermoen. Tidlig morgen.

Den første gangen kaptein Wilhelm Arnesen satte seg bak spakene på Luftforsvarets C-130J Super Hercules, hadde han følt en kjettersk fryd. For det var naturstridig at denne bevingede gråsneglen var i stand til å fylle buken med tonn på tonn med stål og våpen, for deretter å oppheve tyngdekraften. Selv nå, med over sju hundre timer bak seg som fartøysjef, hendte det at han ruslet ut på tarmacen før flygning, stilte seg under en av de fire propellmotorene og følte kraften i maskineriet. 4591 hestekrefter per motor. En muskel skapt av mennesker for å ferdes blant guder.

«For en vakker morgen,» sa Silja Wam. Sola var så vidt gått klar av horisonten, og hun var kommet ut til ham med kaffe til dem begge. Wam hadde vært andrepilot siden han tok over som fartøysjef, og de jobbet godt sammen i cockpit. Hun hadde festet en 17. mai-sløyfe til flygerdressen. «Holder vi skjema? Jeg har lovet å delta i potetløp i skolegården i ettermiddag.»

Løytnant Wam var noen år yngre enn ham, med to døtre i barneskolen. En av dem, Wilhelm husket ikke om det var den eldste eller yngste, likte å male mammas fly mot en helblå himmel. Klokka viste 05.10.

«Det spørs vel hvor kjapt polakkene får lastet av,» sa han og så opp på skyene. Forestilte seg Herculesen som en barnslig strek der oppe. Ante ikke at det kun var timer til Wams datter skulle tegne dem igjen, som en ildkule, styrtende mot havet.

De befant seg på den militære delen av Oslo lufthavn. Flyet sto klart utenfor hangaren, og lastelederen, en lyshåret fyr ved navn Andersen, var i ferd med å dirigere de siste kassene med utstyr opp rampen.

«Og den levende lasten?»

«Den kommer der.» Wilhelm nikket mot mennene som skrådde over betongdekket. De ukrainske spesialsoldatene bar hjelm, skuddsikker vest, oppakning, magasiner og automatgevær skrått over brystet. Laglederen ble kalt Borys, men het Borysko, og to av dem het Marko. De var åtte menn, alle snakket bra engelsk og hadde nylig avsluttet et seks måneder langt kurs hos Forsvarets spesialkommando.

Wilhelm og Wam var blitt kjent med karene under trening på fallskjermdropp fra lav høyde. Soldatene var proffe og fandenivoldske.

Åtti minutter senere hadde de krysset Sverige på sydøstlig kurs. De lå på høyde med en rad snøhvite skyer, under dem tegnet et par fiskebåter striper over Østersjøen. Rett forut lå Gotland, og da vei lot seg skille fra skog, la Wilhelm kursen rett syd og reduserte motorkraften. Oppdraget var å gå ned til sju hundre fots høyde, for så å simulere fallskjermdropp over åpent hav, før de igjen steg til marsjhøyde og fløy inn over Polen. Bestemmelsesstedet var Rzeszów-Jasionka, en militærflyplass drøyt fire mil fra grensen til Ukraina.

Wilhelm gruet seg til øyeblikket da lasten var losset og de skulle ta farvel med ukrainerne. Selv skulle han hjem til krepselag, champagne og nasjonaldagsfeiring, de unge mennene hadde lite annet enn krig i vente. De var på alder med hans egen sønn, og tanken på at det bare en kort flytur unna satt hundretusenvis av fedre som hadde sendt sine sønner til fronten, var like uvirkelig som at gråsneglen kunne fly.

«Forbered for øvelse,» meldte han over sambandet til lastelederen og skottet bort på Wam. «Noe nytt fra Polen?»

«Lite. To jagerpatruljer tok av fra Kaliningrad for en halvtime siden. Ellers melder de om fine forhold.»

Russerne patruljerte som veps over den vesle enklaven Kaliningrad, hovedbasen for den russiske Østersjøflåten, innestengt mellom Litauen og Polen og sjøen. MiG-jagerne pleide å holde avstand, så framt ikke testosteronet tok overhånd.

På sju hundre fot stabiliserte Wilhelm høyden og justerte hastigheten. De lå så lavt at skipstrafikken forsvant bak horisonten og den ene bølgetoppen kunne skjelnes fra den andre. Han forsikret seg igjen om at last og mannskap var spent fast, og registrerte de økte vibrasjonene i skroget da lasterampen ble åpnet.

«Iverksett øvelse.»

Mens han ventet på bekreftelse fra lastelederen, merket han at Wam berørte underarmen hans. «En av MiG-patruljene,» sa hun og pekte på radaren. To små prikker nærmet seg raskt. «De har endret kurs og kommer rett mot oss.»

«Russerne vet at vi er her? Øvelsen er varslet?»

«Ja da,» bekreftet Wam.

«Iverksett øvelse,» gjentok Wilhelm over sambandet. Han myste, kikket etter de russiske jagerne, men de måtte ha lagt seg med sola i ryggen. Hva drev de med? Var det et forsøk på å skremme?

«Skal vi avbryte?» sa Wam.

«Nei … jeg ser ingen grunn til det.» Han åpnet sambandet igjen. «Lasteleder. Bekreft iverksett øvelse!»

Da ferdsskriveren senere ble funnet, viste det seg at det ikke ble sagt mer i cockpit.


DEL 1


Kapittel 1

Mandag 17. mai. Oslo sentrum. Formiddag.

«Ser du ham? Kan du bekrefte visuell kontakt?» Stemmen i ørepluggen var hektisk.

Det var knapt mulig å ta seg fram langs Karl Johan. Det myldret. Foreldre, besteforeldre og unger, pyntet i kjole, dress og bunad for nasjonaldagen. Folk presset seg inntil stålgjerdene, der en endeløs masse av skolebarn marsjerte forbi, korps med blåserrekker og dundrende stortrommer, fløyter som skingret, duskepiker og flaggborger og faner som sperret for sikten.

«Negativ,» mumlet Liselott Benjamin i mikrofonen i ermet på dressjakka. PST-etterforskeren banet seg vei mot en trapp for å få bedre oversikt.

«Da går vi ut på sambandet,» sa stemmen. Liselott strakte hals. Stortinget lå skrått over gaten, og på balkongen veivet stortingspresidenten med flagget, som om han ville holde en bisverm på avstand. Var han et mål? Blikket gled over tuene av hoder. Lenger ned lå Spikersuppa, Nationaltheatret og Studenterlunden, før stigningen mot Slottsplassen, der tusenvis av skoleelever, lærere og korps hilste kongefamilien på slottsbalkongen.

«Til alle operative patruljer,» lød det over sambandet. «Melding om en mistenkelig mannsperson. Lys i huden, iført brun jakke eller frakk, mørke bukser. Trettifem til førtifem år. Vedkommende har sekk på ryggen, kort hår og solbriller. Sist observert nær Egertorget på høyre side av Karl Johan, han beveget seg i retning Slottet. Jeg gjentar …»

17. mai er barnas dag. I hver eneste bygd og på hvert eneste nes traver barnetog og korps gjennom gatene. Elevrådsledere holder taler og ordførere legger ned blomster, det lekes i skolegårdene og grilles i hager. Nordmenn er stolte av sin nasjonaldagsfeiring. Stolte av at dagen ikke markeres ved våpenmakt, stolte av å feire de små, en alen lange. Naiviteten er like øredøvende som korpsmusikken. Men det er slik nordmannen vil ha det.

Derfor er det få som legger merke til hva som foregår i kulissene. Skarpskytterne langs takene på Karl Johan. Betongbukkene som skal hindre en galning i å rase inn i folkemengden. Politifolkene og de sivile PST-agentene med pistol skjult i armkroken var alle vel kjent med bombetruslene, terroranalysene og den umulige oppgaven det er å sikre titusener av mennesker i en tettpakket by.

Liselott var en av disse PST-agentene. Kollegaen hennes, Martin Tong, befant seg i operasjonsrommet, og det var han som hadde hevet det røde flagget et kvarter tidligere. Via overvåkningskameraene hadde han lagt merke til mannen med ryggsekken som stadig skjulte ansiktet, som unngikk politipatruljene, som var alene, nøytralt kledd og som hele tiden søkte seg dit hvor menneskemengden var størst.

«Vi har en mulig observasjon foran Stortinget. En mann i ferd med å krysse Eidsvolls plass.» Martins stemme var rolig og nøktern.

Liselott bekreftet og presset seg fram til stålgjerdet som skilte barnetoget fra tilskuerne. Idet hun smatt over, satte en politimann som fulgte toget, umiddelbart kursen mot henne, og hun identifiserte seg. Sammen banet de seg vei gjennom rader av marsjerende musikanter, før han ryddet plass da hun hoppet over gjerdet på den andre siden.

«Liselott.» Igjen var Martin på øret. Hun var på høyde med Stortinget og presset seg inntil teglsteinsveggen, der det var færre folk. «Mannen du jakter, har caps, men bærer ikke sekk.» Hun stoppet på hjørnet, med utsikt over Eidsvolls plass.

«Hva mener du? Er det samme fyren, eller er det en feilobservasjon? Har han dumpet sekken?» Blikket fløy febrilsk mellom skogen av bein. «Hva om det er en bombe?»

«Jeg vet ikke. Ser du ham?» Martins ord kom raskere nå.

«Nei! Eller …» På den andre siden av plassen, på vei mot en av smågatene som ledet vekk, så hun en mann som hastet av gårde. «Marineblå caps?»

«Sjekker.»

Hun ventet ikke på svar. La på sprang over den steinlagte plassen foran Stortinget, holdt på å renne en barnevogn over ende, gjenvant balansen og løp ut i gaten.

«Ja, mørk caps. Muligens blå.»

«Jeg ser ham,» sa Liselott. «Han går inn på et hotell … Valkyrien hotell.» Det var et av de mer anonyme hotellene i sentrum, butikker og en bar på gateplan, fasade av stein og glass, hun telte fem etasjer, innvendige balkonger øverst. Der oppe … der var det utsyn rett ned på barnetoget. Hjørneværelset med vinduer rettet mot Slottsplassen og til slottsbalkongen. En akseptabel avstand for en trent skytter.

«Police, police, police.» Liselott skjøv kofferter og ampre turister unna og smelte PST-kortet i skranken foran en forvirret resepsjonist. «Jeg ser etter en mann som akkurat kom inn. Grå frakk, caps og solbriller. Førti, kanskje.»

Resepsjonisten ristet på hodet. «Nei…» hun så mot en av kollegaene. «Har du … Det er så mange gjester, og vi har en buss som skal av gårde, og …»

«Kan andre enn gjestene bruke heisen?»

Hoderistingen vedvarte. «Du må ha nøkkelkort.»

«Ok.» Liselott vred dataskjermen mot seg. «Vis meg alle som bor i toppetasjen, med utsyn mot Karl Johan.»

De første navnene rant over skjermen da det lød et rop borte fra heisen. En godt voksen kvinne presset seg ut mellom dørene og snublet inn i mengden, før hun brøytet seg vei mot resepsjonen. «Det er noen som skyter! Det er noen som skyter i kjelleren!» Kvinnen var blek, øynene oppsperret, og Liselott grep tak i henne.

«Hvem er det som skyter? Er noen truffet?»

«Jeg skulle bare hente bilen …»

«Er det flere der nede? Sivile?»

«Helt sikkert.»

«Få folk ut herfra,» sa Liselott til resepsjonisten. «Hvordan kommer jeg meg ned?»

Resepsjonisten pekte mot ståldøra ved siden av heisen. I det samme brøt panikken løs. Folk begynte å rope og presse på mot karuselldørene, Liselott måtte brøyte seg fram. Hun åpnet, døra slo igjen bak henne, og så var hun alene. Nødtrappa lå badet i et kaldt, skarpt lys. «Ikke utsett deg for unødig fare, nå. Vent på forsterkninger. Vi har patruljer på vei,» lød Martins stemme.

«Jeg kan ikke. Plivo.» Hun var allerede på vei ned trappa.

Plivo. Pågående livstruende vold. Instruksen var klar. Det skulle aksjoneres umiddelbart.

«Det … for farlig!» Sambandet skurret. Sannsynligvis var hun allerede under bakkenivå. «Nærmeste patrulje … enn … minutter …»

«Martin! Jeg må handle nå. Det er 17. mai. Det er unger overalt!»

Et pip indikerte at de ikke lenger hadde kontakt. Hun nappet proppen ut av øret og løsnet pistolen fra skulderhylsteret. Trappa tok slutt, og hun sto i et betongkammer. «Garasje» informerte skiltet foran henne. Ladegrep, én hånd på klinken, skulderen mot døra.

Parkeringskjelleren var dårlig opplyst, taket lavt og en eim av eksos la seg i nesa. Døra ledet ut mellom to parkerte biler, noe lenger unna fanget hun opp en svak motordur. Liselott krøket seg sammen og snek seg fram i passasjen mellom kjøretøyene.

Hun trengte ikke å ta mer enn et par skritt før hun så noen bevege seg. Omtrent tjue meter unna, der kjelleren videt seg ut ved rampen som ledet til garasjeporten, lå en mannsperson på gulvet. En mørkkledd skikkelse, med et klede som dekket munn og nese, sto bøyd over mannen og lette gjennom frakkelommene hans.

Instinktet slo inn. Liselott satte et kne i gulvet, støttet albuene mot bagasjelokket på bilen og siktet. «Politi! Bevæpnet politi! Legg deg ned! Legg deg ned!»

Skikkelsen stivnet til, hevet hodet og stirret i Liselotts retning. Personen var smalskuldret og slank.

«Hold hendene synlig! Legg deg ned!»

Skikkelsen strakte armene ut til siden og gjorde tegn til å bøye seg fram og plassere håndflatene mot gulvet, men i samme øyeblikk lynte tre kjappe blink. Så lød smellene. Dunk. Dunk. Dunk. Prosjektilene hvinte, betongstøv og isopor drysset fra taket. Idet hun kastet seg ned, rakk Liselott å registrere at skuddene var blitt avfyrt fra en bil lenger inn i garasjen. Det ruste i en motor og slamret i en dør. Hun skottet mellom dekkene og så en mørk bil rase mot rampen. Hjulene hvinte.

«Stopp!» skrek hun, kom seg opp i stående og skrittet ut mellom kjøretøyene med pistolen hevet. Porten gled langsomt opp, og i det skarpe dagslyset skjelnet hun folk utenfor. Liselott passerte menneskebylten på gulvet, tjue meter nå … femten … skulle hun skyte?

Det kom en gjennomtrengende, skjærende lyd idet sjåføren ga gass, taket stanget mot garasjeporten og bilen spant ut.


Kapittel 2

Mandag 17. mai. Parkeringskjeller, Oslo sentrum. Ettermiddag.

Mannen holdt en arm over brystet. Fingrene var krummet, som i et krampaktig forsøk på å klamre seg til livet. Øynene var uten sjel. Patronhylsene, noen tett på liket, andre lenger unna, fortalte om angripernes besluttsomhet. Den døde var iført en blodmettet frakk, og blodpølen han lå i, var skiftet fra malerisk rød til høstbrun. En kriminaltekniker hadde plassert et nummerert plastskilt ved den marineblå capsen.

PST-etterforsker Martin Tong hadde reservert en egen mine for stunder som dette. Liselott tolket den ikke som omsorg, ikke som medlidenhet, men det var heller ikke kynisme eller likegyldighet. Det var et uttrykk som simpelthen konstaterte at døden var en del av livet, og at dette dødsfallet fra nå av var en del av Martins sekstitoårige liv.

«Vitner?» spurte han, slapp liket med blikket og rullet med skuldrene.

«Kvinnen som varslet. Hun la merke til at avdøde gikk fra bil til bil og skottet, som om han så etter noen. Idet hun låste seg inn i bilen, dukket en skikkelse opp bak ham og åpnet ild med et håndvåpen. Sannsynligvis en pistol.»

«Dukket opp?»

«Angriperne må ha gjemt seg.» Liselott betraktet kjøretøyene, veggene og skyggene de kastet. Det var nok av skjulesteder.

Det lynte fra en blits da en åstedsgransker fotograferte liket. De skrittet vekk.

«Ingen andre?»

«To barnefamilier lenger inn i garasjen. De kastet seg ned så snart skytingen startet, og sier at de ikke så noe.» Liselott nikket mot et knust overvåkningskamera over heisdøra. «Det er det eneste kameraet jeg finner her nede, så sannsynligvis har vi ikke bilder.»

Martin var kommet så snart hun hadde rapportert inn. Han var ikke typen som klemte eller kartla hennes sjelsliv med spørsmål, i stedet viste han sin omsorg ved korte, oppmerksomme blikk, og små pauser etter at hun pratet, i tilfelle hun ville tilføye noe om sin opplevelse av dramaet. Ingen liker å bli skutt på. Men sant å si hadde hun ikke vært særlig redd.

«De skjøt bare for å skremme,» sa Liselott da hun syntes det holdt. «For å komme seg unna.»

«Det kan være skremmende å gå inn i slike situasjoner alene,» sa han.

«Synes du jeg burde ventet? Du hadde ikke ventet.»

Han smilte og ga henne et klapp på ryggen. «Men du har ikke lyst til å ende opp som meg.»

Det var fire timer siden skuddene falt. Liselott hadde etterlyst kjøretøyet, en mørk Volvo av nyere modell, før hun sikret åstedet. Hun mente de hadde vært tre i bilen. Sjåføren, vedkommende som skjøt mot henne fra baksetet og personen som hadde stått over den døde.

Åstedsgranskerne hadde funnet et par solbriller og en kortholder i avdødes frakkelommer. Kortholderen inneholdt et førerkort og et par bankkort som fortalte at den dreptes navn var Jan Leonas, førtitre år gammel og registrert på en adresse på Hovseter.

«Hva er det egentlig som har foregått her?» sa Martin. «En mann skiller seg ut fra mengden på nasjonaldagen. Adferden er mistenkelig. Kort tid etter blir han drept og ransaket i en garasjekjeller, noen titalls meter fra Karl Johan.»

Martin hadde vært politimann siden året Liselott ble født, og erfaringen lå lagret bak de smale øynene. Tidligere hadde slike spørsmål irritert henne, som om han satte henne på prøve, men over tid hadde hun innsett at formålet var å samle tankene. Nå hendte det at hun stilte slike spørsmål selv.

Liselott var midt i trettiårene. Høyere enn ham, definitivt vennligere, men når alt kom til alt, var nok Martin et bedre menneske. Han kunne være en håpløs type, men han bar et ubotelig håp for dem rundt seg.

Hun kløp seg i underleppa. «Jeg fikk en følelse av at personen som ransaket offeret var en kvinne. Det var noe med kroppsbygningen. Bevegelsene. Om angriperne gjemte seg her, må de ha visst at han var på vei. Hva skulle han her? Er en av bilene hans? Hvem lette han etter?»

«Morderen kanskje?» sa Martin. «Noen han kjente som lurte ham i en felle.»

«I så fall utvekslet de ikke et eneste ord. Han ble skutt i ryggen uten forvarsel, sa vitnet. En ren likvidasjon.»

Teknikeren som fotograferte liket, vinket på dem, og på vei dit tikket en melding inn på Liselotts telefon. Den dreptes ryggsekk var blitt funnet i en søppelkasse utenfor Stortinget. Innholdet var en regnjakke.

«Så hvorfor kvitte seg med sekken,» sa Martin da hun viste ham meldingen.

Hun trakk på skuldrene. «Han oppførte seg som om noen fulgte etter ham. Det er mulig at han tok på seg capsen og kvittet seg med sekken i et forsøk på å gli inn i mengden.»

«Da burde han ha tatt på seg bunaden,» sa Martin tørt. Martin hadde ikke pyntet seg for nasjonaldagen. Han var ingen tilhenger av feiringer.

Åstedsgranskeren hadde lagt hånden under den dreptes skulderblad, og løftet det forsiktig. «Flere av skuddene traff i ryggen,» sa hun. «Et prosjektil rammet her ved skulderen. Men han er også blitt skutt forfra.» Hun brettet frakken til side og viste dem hullene i skjortebrystet.

Liselott betraktet den dødes ansikt. Håret var brunt og kjemmet over på siden, muligens for å kamuflere den stigende månen. Kinnene var dekket av et par dagers skjeggvekst. Øynene var fortsatt åpne, men uten evne til å si noe om mannen de hadde tjent. Noen burde ha lukket dem.

Så grep teknikeren håndleddet den avdøde holdt inntil brystet, og trakk underarmen litt til side. Liket liksom strittet imot. «Dødsstivhet. Men se på dette.» Hun pekte mot skjortekragen. Der, stukket inn mellom skjorta og brystet, syntes toppen av et brunaktig papirstykke.

«Så det er derfor han holder hånden sånn. For å beskytte … hva er det for noe? En konvolutt?» sa Martin.

«Ser sånn ut,» sa teknikeren.

«Får du den løs?»

«La den være.» Stemmen var akkompagnert av lyden av stiletthæler over betongen. Liselott og Martin snudde seg. En kvinne et sted i femtiårene, stilfullt antrukket i en mørk kåpe, bruntonet skjørt og genser, kom skridende, flankert av to yngre, dresskledde karer.

«Dette er et åsted.» sa Martin. «Hvem er du?»

«Det er jeg klar over.» Hun hadde et smalt, velformet ansikt, skjemmet av et fødselsmerke som flommet fra det høyre øyet og nedover kinnet til haken. Men i stedet for å skjule merket virket det som om hun framhevet det, for den kullsvarte luggen var gredd over motsatt del av fjeset. «Jasmin Samuelsson,» sa hun. «Etterretningstjenesten.»

«E-tjenesten? Hva har dere her å gjøre?»

Samuelsson svarte ikke, rakte dem bare et dokument. Det var en rettsordre, undertegnet av en dommer ved Oslo tingrett, og så fersk at eimen av blekk fortsatt satt i.

«Som du ser, må jeg be dere forlate åstedet til vi har gjort våre undersøkelser.» En av de dresskledde mennene trakk på seg et par gummihansker. «Vi lover å være varsomme.»

Liselott så på Martin. Hun hadde aldri opplevd noe lignende.

«Dette må vi få sjekke hos noen med bladverk på skuldrene,» mumlet Martin.

«Gjerne det,» sa kvinnen høyt. «Men ikke her.» Deretter så hun seg rundt, før hun klappet i hendene. «Chop, chop, folkens. Gjør som dommeren har befalt. Ut med dere.»

